Verbruikersake: Motorhandelaar gestrafFoto: Fancycrave/Pexels.com Ondernemings wat weier om verbruikers se regte te respekteer, doen dit dikwels omdat hulle meen daar sal geen negatiewe gevolge vir hulle wees nie. ŉ Motorhandelaar van die Wes-Kaap het egter agtergekom dat ŉ mens verbruikers se regte in terme van die Wet op Verbruikersbeskerming moet respekteer as jy nie jou sak hard wil skud nie. Ina Opperman vertel wat gebeur het. ŉ Verbruiker van Kuilsrivier, Hanlie van Lill, het ŉ gebruikte motor by Western Motors CC gekoop, wat vyf dae nadat sy dit ontvang het, gebreek het. Die handelaar het egter geweier om te help en selfs ŉ klagte by ŉ ombudsman het nie gehelp om haar klagte op te los nie. Van Lill het geen geleentheid gekry om volgens die wet te kies om die motor te laat herstel of vervang of om haar geld terug te kry nie. “Die klagte is op die ou end na die Nasionale Verbruikerskommissie verwys. Nadat ons self met die handelaar in verbinding getree het om hom die kans te gee om die klagte op vriendskaplike wyse op te los, het ons besluit om nader ondersoek in te stel,” sê Ebrahim Mohamed, verbruikerskommissaris. Die ondersoek het gewys dat die motorhandelaar die wet op verskeie plekke oortree het en die kommissie het die klagte na die Nasionale Verbruikerstribunaal verwys. Die tribunaal het bevind dat die motorhandelaar wel die wet oortree het en dus beveel dat hy die volle bedrag wat Van Lill betaal het, R61 450, aan haar terugbetaal. Die tribunaal het ook die motorhandelaar ŉ administratiewe boete van R100 000 opgelê vir oortreding van die wet. Volgens artikel 56 van die wet het alle goedere ’n versweë waarborg dat die goedere aan die vereistes en standaarde van artikel 55 voldoen. Verbruikers kan goedere binne ses maande teruggee indien dit nie aan die vereistes en standaarde van artikel 55 voldoen nie. Die verskaffer moet dan die gebrekkige, onveilige of defektiewe goedere herstel of vervang of die verbruiker se geld teruggee. Volgens Mohamed moet verskaffers van goedere en dienste aan verbruikers hieruit leer dat dit beter is om verbruikersklagtes op te los deur middel van ombudskemas, omdat hulle ŉ belangrike rol vervul in die stelsel om klagtes op ŉ vriendskaplike wyse op te los. “Indien ŉ verskaffer van goedere of dienste nie gehoor gee aan die aanbevelings van ŉ geakkrediteerde ombudsman nie, kom die klagte direk na die kommissie toe en ons moet dan ondersoek instel en die klagte na die tribunaal verwys indien die verskaffer nie aan die bepalings van die wet voldoen nie,” sê hy. Verbruikers kan kla by die Nasionale Verbruikerskommissie of provinsiale kantore vir verbruikersake. Besoek die Nasionale Verbruikerskommissie se webwerf vir meer inligting.